정조 5년
辛丑四月二十八日辰時。上御誠正閣。大臣備局堂上引見入侍。校正堂上。御史同爲入侍時。領議政徐命善。右議政李徽之。兼兵曹判書洪樂性。戶曹判書鄭尙淳。開城留守鄭好仁。吏曹判書李衍祥。禮曹判書金熤。刑曹判書李性源。江華留守徐浩修。右參贊金魯鎭。戶曹參判徐有隣。行副司直李柱國。行訓鍊院都正李敬懋。行都承旨蔡弘履。校正堂上蔡濟恭趙㻐。掌令朴宗彦。校理徐有成。按覈御史李䕫。行左承旨李亨逵。假注書李集斗。事變假注書姜彙鈺。記事官文采五金載瓚。以次進伏訖。亨逵曰。注書李集斗。身病猝重。何以爲之乎。上曰。出去調理。可也。命善曰。聖體。若何。上曰。一樣矣。王大妃殿氣候。若何。上曰。一樣矣。惠慶宮氣侯。若何。上曰。一樣矣。命善曰。臣等觸事憒憒。至於起居一節。亦未得爲之。此莫非臣等不敏之罪也。上曰。卿則初欲爲之之說。予亦聞之矣。徽之曰。此等事。其在人情道理。自是當行之事。而亦不得爲之。此莫非臣等之罪也。上曰。姑爲就坐。校正堂上進前。濟恭㻐進伏。上曰。實錄之役。今至何境。濟恭曰。幾盡爲之矣。五十三年實錄中。四十餘年條。已盡校正。其餘條。小臣與趙㻐。分掌爲之。要不出來月內畢役。李性源所掌三年條。姑未爲之。而李命植今又入來。若分掌校正。則當從速畢役矣。徽之曰。實錄堂上李命植。陳疏承批後。尙不出肅。雖新除文任。一番違牌。一番陳疏。實無情勢之可以固謝。而況校正甚急。其在往役之義。不當若是。推考牌招。使之察任。何如。上曰。依爲之。出擧條上曰。向時則印力。而未及校正云矣。今則印役有不及之慮耶。徽之曰。印役似將不及矣。上曰。乙未年條。誰某掌之。徽之曰。臣爲之矣。上曰。印役當畢於何時。徽之曰。似畢於七月之內而第匠手稍多。然後可以訖工矣。上曰。校書館匠人。不爲盡來乎。此時盛熱。厥輩工役。豈不難哉。再昨日。郞廳一人。亦有減下者。而一日之內。近萬字書役。何能爲之。郞廳中。有能寫萬字者乎。濟恭曰。萬字則不能寫之矣。上曰。限二十日。周而復始。則爲好耶。徽之曰。若此則甚便好矣。上曰。盛暑當前。稍增匠手。可也。至於史事。予豈必與焉哉。第明義錄旣出之後。乙未年間事蹟。須照檢爲之也。予所以言及者無他。當其艱危之時。先大王盛德大業。可以昭垂萬億。而慮或湮晦。且其時朝象。亦不可不垂眎後世。據實載錄。然後可以立天下之大防。正百代之大義。故予所以言及者。良以此也。徽之曰。明義錄盡爲謄上。故乙未年條。爲二卷矣。命善曰。因知中樞府事具善復上疏。有令廟堂稟處之命矣。馬兵之不可革罷。步軍之不可換定。纔因戶曹判書鄭尙淳。御營大將李柱國所奏。令西北道帥臣。論理狀聞。待其上來。從當稟處。而兵使營將之不得行號令於營屬邑事。誠如疏中所陳。則凡係軍務閫帥。亦當論罪。守令豈可以號令之不行。終至於軍制之紊亂乎。各邑將校之弄奸於空官。許頉其實軍。尤是守令不能檢察之責。申飭各道閫邑。另加着意修擧。而將校若售奸習。則守令從以嚴戢。守令如或慢忽。則閫帥狀請重勘。以爲營邑相與檢飭。戎政俾免疎虞之地。至於守部薦。別設取才事。所論雖甚便宜。節目亦不可續續變改。此後則都政臨時各道武士之取才者。留置試記。以待散政窠出次第收用。依兵判擧條施行。何如。上曰。依爲之。出擧條上曰。具善行以黃海兵使。欲決棍瑞興府使及安岳郡守。故兩守令至於逃走之境云矣。兵使營將。豈有不得行令於屬邑之理也。命善曰。誠如聖敎矣。上曰。兵曹無各道武士取才之窠乎。命善曰。然矣。八路武士。皆趁都政時上來。不得一窠。安得無抑欎之歎哉。不可無變通之道。分付兵曹。騎士取才一窠。通外方用之。似好矣。上曰。訓將之疏誠好矣。然而旣定節目之後。又不可變改。都政時。外方武士。亦爲取才。儲闕用之。似無妨矣。樂性曰。向日節目中散政窠。皆屬宣薦出身。至於都政。則臨時取才。以爲收用之地矣。法之變改。誠爲難便。不必更爲節目。只以兩營騎士各一窠。都政時。爲取才窠用之。似好矣。上曰。領相之意。何如。命善曰。未爲不可矣。上曰。法之變改。終涉難矣。訓將若有此見。則何不於其時言之乎。命善曰。其時有主管者故然矣。上曰。都政取才。兵判只以騎士爲之乎。樂性曰。然矣。上曰。騎士都數幾何。柱國曰。一百五十名矣。若都政時。兩營騎士。各遷二人。則兩次都政之遷轉。爲八窠矣。上曰。當初爲節目時。皆以爲若不如是。則騎士無隨行之人云。故以是爲節目者。良以此也。而無一人之言及此事者。何也。今者此事。禁御兩將。各陳所見。可也。柱國曰。八路武士之一不得收用。豈不可矜乎。敬懋曰。八路武士薦取才後。不得一窠。誠爲可矜矣。上曰。然則西北人通融取才。而勿拘額數。如額外禁軍之例。何如。柱國曰。若然則似無妨矣。敬懋曰。雖如此。節目則亦當改付標。其改付標則一也。只以通融取才後。隨窠收用。似好矣。上曰。禁將之見。頗分明矣。樂性曰。窠闕若多。則八路武士。各取一人。窠闕若小。則取其優等。似爲穩便矣。上曰。以此意。申飭兵曹。可也。上曰。抄上禁軍樂赴乎。厭避乎。樂性柱國曰。富者則自願者頗多。而安州平壤等邑則多有樂赴者云矣。命善曰。殿下。以臣不以爲無似。責臣以重任。臣之畢竟顚沛。臣亦自知。至於成敗利鈍。初非可論。臣之任此職。亦多歷日月。然而世道紀綱。無一分挽回之道。至若向日兵曹郞廳之事。衿川官吏之變。疊生層出。此莫非臣等不職之罪。而此無他。民不畏法之致也。法之不行。亦由於不能行於大處故也。臣有素所蓄積。而未有言端。隱忍至此。乃者。儒臣沈樂洙。旣發其端。臣等若掩置不言。則是國法將無以行。義理將無以明。豈顧利害禍福。而不爲陳達乎。臣等區區之懷。當畢陳於今日矣。己亥五月以後。一國臣民之所顒望祈祝者。惟在於改卜名門。廣求儲嗣。則國榮之潛布異圖。沮遏大計。實是往牒所無之劇逆。而若其附麗權奸。羽翼陰謀。使賊勢益張。妖言敢肆者。卽宋德相是已。始國榮。以不可再擧之說。自綻其叵測之情節。而尙慮凶計之不得終售。末乃借口儒名。以爲脅持上下之階。自構疏本。授諸德相者。或有目撃。擧世皆傳其疏。所謂某樣道理四字。卽沮遏大計後次第之事。而沮遏大計。蓋欲爲某樣道理之張本也。雖使德相。只擧四字而已。凶肚逆腸。已自呈露。而又於四字之上。加以至如二字。則與上文作爲層節。別是他意者。愈益昭然。且使德相。獨自辦此。已難逃於亂逆之誅。而況疏本出自國榮。旨意傳自國榮。則內圖沮遏大計。外結某樣道理。綢繆和應。情跡彰著。噫。乃以國家萬年之洪基。欲爲渠輩別般之凶圖者。思之及此。骨驚而膽掉。國榮之未施顯戮。已是失刑之大者。而又使德相。偃息於牖下。則義理之晦塞。倫綱之斁絶。有不可勝言。而爲今日臣子者。其可免於容護惡逆之罪乎。臣憂憤弸中。業欲一陳矣。日前儒臣沈樂洙疏中。袖裏章箚之語。旣發其端。則決不容淹延時日。一向假貸。臣謂知敦寧宋德相。爲先絶島安置宜矣。上曰。沈樂洙以此事。凡三次上疏乎。命善曰。然矣。上曰。予見初疏。知以爲拔足之計。及見再疏。猶未知其本意。日前上疏則微露本事。而尙有未盡底意。第當問之矣。仍命書傳敎曰。前校理沈樂洙入侍。出榻敎賤臣承命出。分付政院。上曰。此言之出於卿。卽予之所未料。先正之門。乃有此事耶。予之尙此優容。亦豈無意而然也。今則罪狀已著。予亦何以爲答耶。庚申獄。卽一換局之事。金益勳乃是文元之孫。而先正不爲顧藉。以正其罪。則顧今此事。比諸庚申。大小輕重。果何如耶。然而朝廷之尙今無言。可見世道。今日入侍之臣。亦非一二人。而實無見予之顔矣。至於沈樂洙則近日銓家之無端枳塞。予甚訝感也。大抵。近日駭然者甚多。而日昨又見可怪事。臺疏中。有以啓能。爲枝葉者。啓能若爲枝葉。則根本爲誰。麟謙之所以藉口者。啓能龜柱之所以藉口者。量海也。豈有惡逆如啓能。而謂之枝葉者乎。命善曰。誰某之疏。遽有此等說也。極爲驚駭矣。徽之曰。持平李明濟之疏。有能賊枝葉之說。而語極怪駭矣。上曰。金亮行眞卓越矣。當日行止。一無相染者。豈不卓越哉。至於宋德相。所可惜者。名祖之孫也。命善曰。戊申年。靜菴之後孫。亦有伏法者。豈可以先正之孫。有所容貸乎。且臣等尊慕先正之心。豈後於人哉。然於此等事。不可以名祖之孫。有所饒貸矣。亨逵曰。臣以參贊官入侍。故敢此仰達矣。此事大關義理。逆節旣著。領相之言。不可不俯從也。上曰。宋德相名雖山林。本無知覺矣。命善徽之曰。其爲人之儱侗無知覺。則臣等亦所稔知。而至於此事。大關義理。不可以儱侗置之矣。有成進伏曰。臣有區區所懷。敢此仰達矣。今日大臣。以宋德相事。擧罪請討。臣職忝三司。徒抱耿耿。而未卽一言者。臣之罪也。惟我聖上御極之初。以德相謂是先正之裔。且有抄選之名。首先旌招。眷遇隆重。在渠道理。惟當出入啓沃。圖報萬一之不暇。而乃反附麗國榮。動靜語默。惟國榮是聽。此則稍欲自好者。尙且羞愧不爲。而德相以儒爲名。俯首聽令。惟恐不及。甚至於四字凶言之出。則其心所在。尤萬萬叵測矣。此而仍置。紀綱將益頹隳。義理將益晦塞。大僚雖以絶島安置仰請。而究其指意。不可不一問。臣則以爲宋德相。設鞫嚴問。斷不可已也。上曰。不允。出擧條樂性曰。臣等固知德相平日爲人矣。向者殿下禮遇。何如。眷注。何如。而不思報效之道。終歸惡逆之科。四字罪狀。今旣彰著。臣等憤惋。容有其極哉。臣家於先正。便是主人。故德相之入城。臣亦一次往見。而知其怪駭。便不相往來矣。誰料罪惡。至於此極。以此罪惡。難容一日偃息於牖下。殿下豈可以先正之孫。有所愍惜。不忍致罪耶。以先正之孫。有此罪惡。尤可痛也。大臣之不請拿鞫於此時。不無所見。而儒臣拿鞫之請。不可不從也。有成曰。樂洙之疏。以忝祖先爲辭。而渠以先正之孫。乃有此等罪惡。尤可痛也。徽之曰。四字指意。極甚凶慘。罪惡旣露。義理所關。不可以先正之孫。有所容貸也。樂性曰。宋煥億之紹介其叔於國榮之罪。亦不可勝言。而且出臺疏。不可尋常處之矣。命善曰。此而不明正其罪。則義理晦塞。彝倫將斁矣。上曰。此事旣知如此。則曾前何無一言也。熤曰。臣於其時。適在外藩。雖未詳知其指意之何在。而蓋其下語。已極駭怪矣。及聞其造語用意之萬萬叵測。則其凶肚逆心。昭不可掩。而在臣等同憤之心。顧當如何。殿下之不忍置法。特以其先正之孫也。而先正之門。生此凶逆。尤當亟正其罪者。乃所以待先正。而光先正之道矣。卽從大臣之請。是臣區區之望也。衍祥曰。近來始聞四字之有苗脈矣。其凶險之指意。初未知的在何處。而其和同國榮。附麗國榮之狀。則外間亦曾聞之矣。今其凶險之指意。乃出於與國榮綢繆之意。則罪惡之彰著。義理之晦塞。已無可言。不可以先正之孫。有所容貸。亟施邦憲。是臣之望也。䕫曰。臣職卑言賤。而秉彝之心。則有之矣。德相之罪惡。至於此極。臣民之憤恨。可勝言哉。亟從大臣之請。是臣區區之望也。上曰。大體不幸矣。此事初不如不發之爲愈。而今旣發端。豈非不幸耶。沈樂洙所謂袖裏章箚等說。猶無指意之顯斥者。而其時其疏之自其處綴去之狀。則予亦知之矣。雖知如此。尙今無言。仍以無言。則誠是幸矣。而今乃發端。豈非不緊耶。命善曰。臣年來鋒鏑叢身。作隻者甚多。而至若國榮事。事關義理。誠是國家安危之機。故臣之顚沛利害。初不暇顧。而必以懲討爲心者此也。俄於闕外。亦與右相。有所酬酌者矣。上曰。與右相酬酌之言。如何云耶。命善曰。臣問右相曰。沈樂洙之疏見之乎。蓋其疏語。不無指東意西之歎云云矣。徽之曰。臣則曰。向來四字。指意雖未詳知。而大槪下語則知爲駭怪矣。沈樂洙疏本出後。槪知有苗脈。則其凶險之情。叵測之言。不可不案法云云。臣等之見。蓋如是矣。命善曰。沈樂洙之疏姑捨。德相之疏。外間孰不見之。孰不憤惋。今則大同之論。皆曰可問。徽之曰。德相之疏。出自國榮。則其情節。極爲分明矣。上曰。我東之所矜式者。只餘山林二字。而今者以山林爲名者。乃反如是。從此山林之目。亦將打破無餘。世人必將以山林。爲可凌踏。甚可恨也。熤曰。德相豈可以山林言之哉。雖於逆節未著之前。猶是儕類之所不齒者。而況凶肚逆腸。路人皆知。則何可以山林。擬議於今日乎。有隣曰。此則本不可以山林稱擬者。而今則逆節旣露。尤不可以山林稱擬也。魯鎭曰。雖謂山林。旣露逆節。則豈可不治乎。命善曰。臣等當直請削逸。而此事關係大義理。故直請安置者。良以此也。上曰。諸臣亦各言之。可也。諸臣盡起伏。齊聲奏曰。此非可以持疑者。亟從大臣之請。實擧國公共之望也。亨逵曰。近來豈有色目之稱。而第以逆爲名者。則皆出於此中。臣無面可顯於殿下之前矣。積恨弸中。尙何言哉。上曰。承旨之言。無足怪矣。予甚憫之也。火則司僕川之說。不幸近之矣。大抵。元氣充實則外邪不入。若能自修守正。則以好地處。人豈侮之哉。誠甚慨惜也。亨逵曰。臣則前後受恩。與他臣自別。尤無可顯之面矣。上曰。沈樂洙入來乎。兼春秋出去問之。可也。采五承命出去。上曰。沈樂洙之疏。出於德相疏之後乎。命善曰。然矣。上曰。沈樂洙之疏。至再至三。今乃微露本事。其眞知的見。則未知自初疏時有之。而今始露出耶。初無是疏則好矣。而甚不緊矣。采五進伏曰。沈樂洙姑不入來云矣。上曰。催促。可也。命善曰。日已向晩。臣等小退。何如。上曰。小退。可也。沈樂洙入來後。卽爲微稟也。少頃。諸臣進伏。上命樂洙進前。樂洙進伏。上曰。爾疏中所謂袖裏章箚等說。果指何疏章也。樂洙曰。前後章箚。何嘗不就質於國榮。而第其某樣道理四字之語。尤甚凶慘。故臣疏及之矣。上曰。四字之指意。謂何耶。樂洙曰。己亥年五月以後。宗社大計。國榮渠敢沮遏乎。至於德相某樣道理之說。有非在下者。所敢發諸口者也。上曰。爾疏凡三次矣。旣知如此。則初疏再疏。何不及之。而今乃隱暎說去耶。爾疏有情。有勝於公憤。義反輕於私意之句。未知如是。故曾未忍及之耶。初疏再疏則予亦未知其本意。故批旨中不爲立落者。良以此也。大扺。精神只在於第三疏。而又何隱而不發也。樂洙曰。聖敎至此。臣惶感踧踖。無辭仰對矣。臣之所切痛切憤者存焉。以百餘年尊先正之心。愛護遺孫。靡不容極。而其凶險罔測之說。出於先正之遺孫。深可痛恨者。良以此也。第德相。自來柔懦之人也。使之至此者。莫非煥億之慫慂也。臣之本意。專攻煥億矣。上曰。老成之人。豈可聽其侄乎。其侄則庸矣。似非專出於其侄之手矣。樂洙曰。德相之無知覺。自來然矣。臣則知以皆自煥億手段中出來。故專攻煥億者。良以此也。而第三疏則臣非欲自爲自暴之計。誠以區區之公憤。有不能自已者。故及之矣。上曰。爾謂其疏。果自其侄之手乎。樂洙曰。皆出於國榮之手矣。上曰。其疏若非出於其手。則某樣道理之說。渠豈自知之耶。樂洙曰。設使不知而書之。旣書之後。乃是大罪案矣。上曰。知而書之。殊未可知也。命善曰。無論知與不知。此疏旣出。此罪旣著。則不可不置法也。上曰。卿之今日之奏。果是意不到。卿之此言。實由忠憤。彼之一疏。大係義理。予亦不知何以爲答。而所可惜者。先正之門。有此事也。俄以先正之處於光南事。有所取譬。蓋念先正。引朱子之於劉玶李信甫事。趙穆之於先正李滉子孫事之語也。然而此事與伊時事。輕重不但自異。卿又引先正趙光祖子孫事以證之。予又無以爲答。大義所在。公議難遏。而但有一事可以靳持者。疏非自辦。不過謄呈。此或爲致疑之一端乎。卿奏旣發之後。無論自辦與謄呈。均之爲得罪。名義之歸。從之固愍。不從亦不可。姑先削奪官爵。可也。出擧條上曰。右相亦聽之乎。此事若以爲必討。則尙今無言。其可成說乎。徽之曰。其時疏本。誰不見之耶。果見四字。心誠怪訝。而未知其事之如何矣。上曰。右相則予嘗嘉之。秉銓多年。曾無爲人指使底意矣。徽之曰。四字已極凶怪。而至如二字。尤極可痛。上曰。上款文字。云何。命善曰。上款則謂廣求之方。日急於一日云矣。上曰。此等事。每以藏置不發爲主。豈如沈樂洙所謂情有勝於公憤。義反輕於私意而然耶。乙亥年諸逆之出後。乃有縉紳疏矣。罪犯貫盈。義理關係者。則視若疥癬之疾。從今以往。草去掩藏之習。一刀割去。惟以爲國向上爲心。則豈不好哉。每以割斷爲心。如大腫之發。輒割腐肉。則似無大害矣。命善徽之曰。聖敎至當矣。瘡腫之發。去腐肉。然後庶得生道。若不割去。則豈有可生之道耶。命善曰。前校理沈樂洙之疏。臣則不韙之矣。旣知德相之罪。不顧儒名而攻之。則論其負犯。何等關係。而只擧梗槪。猶未明快者。差欠三司之體。臣謂前校理沈樂洙。施以譴罷之典宜矣。上曰。依爲之。出擧條命善曰。臣於兪彦鎬李秉模八牌不進事。至今疑怪在中。嘗欲一陳。而過時未果。玆因言端。敢此仰達矣。國榮致仕之初。逆節旣未彰露。則二人惜去願留。猶不是異事。而至於自上許休之後。爲銓官者。屢違召命。不欲擧行。未知前古。果有此等道理否。伊時國榮。猶有餘威。無一人敢論此事。故兪彦鎬則尙無一番譴責。李秉模則中間行遣。別是他罪。若夫仍置勿論之科。終無施警之道。則恐無以振頹綱而塞公議。臣謂行副司直兪彦鎬。安東縣監李秉模。竝削去仕版宜矣。上曰。右相之意。何如。徽之曰。大抵怪異矣。八牌不進。惜國榮之去也。命善曰。紀綱立。然後政令施措。可以得當。而紀綱之不立。莫今日若也。此臣之所大憂也。至於兪彦鎬李秉模之向日八牌不進事。豈不甚可怪訝乎。殿下欲使反側子自安。每思所以鎭安之道。此乃臣等平日所感激者。而至於此事。若置而不論。則紀綱將不立矣。政令將不行矣。上曰。似是難於作文。而不入來矣。徽之曰。其時非文任。乃銓官也。上曰。然乎。命善曰。此人皆可用人也。他時雖不可仍此遂棄。而今則不可不論也。上曰。其前不知國榮之如是。故似然矣。命善曰。藉曰賢人。旣許致仕之後。在下者。不欲奉行。誠極駭然矣。上曰。每欲謀避不當。故乃有此等之事矣。其時事。予亦忘之矣。予於其時。或恐一人之有傷。全以掩置爲事。故其時事。予亦忘之矣。命善曰。一日之內。八牌不進。誠所未聞者也。上曰。言旣出則不可不從。而豈可以此。終棄此人哉。上曰。依爲之。出擧條上曰。今日此事。大臣發端。誠是意料之外。大抵朝廷事。全在於大臣。而此事大臣旣已發端。下此一等之事。尤何可論乎。須勉勵爲之也。命善曰。臣材疎任重。顚沛非所可論。而未知何以承當矣。徽之曰。實錄廳几漆。前例則兩南進排。今則。何以爲之乎。上曰。所入爲幾何。戶判似知之矣。徽之曰。錢爲一百兩。米爲四十石。上曰。無斂民之事乎。尙淳曰。無斂民之事矣。且事體自別。似當依例爲之。上曰。從便爲之。可也。尙淳曰。於義宮先朝御題懸板改揭事。今當刻板。而奉敎書人刻名一節。何以爲之乎。命善曰。其人職卑。似未可當此矣。上曰。以小註。書以某年月日某書。則似好矣。仍命御史進前。䕫進伏。上曰。向者書啓之下送者。以所聞過於書啓中辭語。故送之矣。以其原書啓。還爲封上者。深得御史之體。予深嘉之也。曾以臺臣出入時。不識其何狀人。而善爲說辭。相貌且好。故今試送之。果善爲矣。衿川事。第言之也。䕫曰。首犯命龍。而命柱宗完。皆是殺無赦之漢矣。大扺命龍輩。本來凶悖之漢。故大失人心。一邑吏民。無不欲殺矣。上曰。持鎌作亂者。誰也。䕫曰。宗完也。宗雲作變之前。諸漢軼相出入。或哀乞。或呼訴。或請以脫出渠罪。本官若於其時。猛加嚴治。以示其威則好矣。而欲爲鎭定之計。稍示柔弱。故宗雲輩。轉加生心矣。衿川雖是距京三十里之地。猶是鄕也。厥漢輩。但知殺人之爲重。而以爲殺人。則雖官長。亦或有償命之道。乃敢肆然發狀於監營。已極無嚴。而監營亦爲例題。故彼得例題。掦掦自得。及歸其家。或持鎌。或持劍。恣意威脅。狼藉跳踉。直犯官長。本官倉卒。由水門出去。吏輩聞本倅出去。亦皆從水門隨去。蓋彼漢輩。止三四人。而本官則見吏輩之隨出者。皆以爲命龍之黨。故所聞之過出者以此也。上曰。然則八公山草木。皆以爲晉兵也。命善曰。可謂惡種矣。䕫曰。命龍之凶頑尤極。而胸懷利劍。三次暗入。末乃揮劍咆哮。而亦不敢直入廳上云矣。上曰。揮劍何意也。䕫曰。見本倅之逃避。以見其志之欲爲報讐也。宗完則稍知文字。可知分義。而乃劃發狀之謀。亦殺無赦之漢矣。上曰。所謂掛書。辱及官長乎。䕫曰。所謂掛書。乃鶴膝文。而有曰吏政不治民心云云。而民心下二字則忘之矣。末句則曰。御史不至云矣。第其二月掛書則全攻吏房。今番則全攻本倅矣。上曰。韓文郁果爲之乎。䕫曰。渠爲吏房。若本倅遞。則吏房亦當遞矣。上曰。亦豈無本倅遞。而吏房猶在之事耶。第申耆果好酒乎。䕫曰。酒則果嗜矣。上曰。轎子破傷事。誰之所爲也。䕫曰。至於破傷云者。乃是過中之言也。第轎子上來時。路出韓文郁家前。故女人輩出來。輓轎恨訴之際。前簾落下。故下輩敺逐云矣。上曰。內行。是申耆之母乎。䕫曰。小內行云矣。且內行至江上。又爲見辱。蓋宗雲叔母家。在江上。聞文郁家消息。方登途之際。見衿川官吏。知是衿川內行。乃於岸上。狼藉詈罵。下輩恐其內行之聞焉。故大聲相應。以混其聲云。而此則枝葉。不必多論。上曰。無論元犯次犯。皆得査知後。待用刑之日。自當治之。而律官每以謀未行謀已行爲決。此則當斷以謀已行矣。當初本官。何以憎韓文郁也。䕫曰。以不告掛書之故。一次打之。仍爲着枷下獄。則文郁不起。本倅發怒加刑。則宗完突入呼訴。乃杖宗完命柱又肆呼叫。越加憤怒。又打命柱。而宗完則見方淹淹矣。上曰。受杖幾何。䕫曰。頗重杖矣。上曰。申耆之爲人。頗不柔弱矣。仍命就坐。有成陳所懷曰。宋煥億之罪。可勝誅哉。渠以德相之侄。視其叔如奇貨。德相在野。國榮在朝。而煥億紹介之。國榮指使德相承受。而煥億慫慂之。終至同惡相濟。甘自陷於凶慘之科。論厥罪犯。可謂一而二二而一也。臣謂前承旨宋煥億。爲先施以屏裔之典。斷不可已也。上曰。不允。出擧條宗彦曰。臣卽於筵席。伏聞大臣所奏。及承聖批。區區憂憤。竊有慨然者。德相之與國榮爛熳綢繆之謀遏國計者。綻露於四字之凶書。凶肚逆腸。昭不可掩。大臣旣奏。公議峻發。罪止削版。已是薄勘。決不可尋常處之。臣謂削版罪人德相。設鞫嚴問。宜矣。上曰。已諭於前後三司之批矣。宗彦曰。宋煥億之慫慂其老叔。締結國榮。腸肚相連。其罪與德相。旣無異同。臣謂司直宋煥億。一體設鞫嚴問。宜矣。上曰。已諭於玉堂之批矣。出擧條宗彦曰。國榮沮遏大計之窮凶情節。覆載難容之極逆。而今以德相事觀之。爛熳綢繆之狀。尤極凶悖。生前之顯戮。渠雖倖逭。至嚴之三尺。不可容貸。豈以其身之徑斃。而置而不論。臣謂物故罪人國榮。施以孥籍之典。宜矣。上曰。已諭於前後臺批矣。出擧條宗彦曰。新除授大司憲宋文載。時在京畿楊州地。掌令金東稷。時在全羅道扶安地。司諫院大司諫鄭趾煥。時在洪忠道忠州地。獻納鄭彦郁。時在扶餘地。請竝斯速乘馹上來事。下諭。上曰。依啓出擧條亨逵曰。雖在不傳啓之時。如有可啓之事。固當以啓辭仰達。而掌令朴宗彦。以宋德相宋煥億事。有設鞫之請。而不爲啓達。陳以所懷。且所懷旣畢之後。始請下諭。揆以臺體。殊涉未安。推考。何如。上曰。勿推。可也。出擧條有成曰。臣於德相請鞫之辭。當以設鞫下語。而乃以拿鞫下語。臣之失措甚矣。上曰。何傷乎。有成曰。臣待罪下邑。周年而歸。則合啓之諸賊。尙無一人蒙允者。舊逆新逆。依舊自在。臣民之抑欎。當如何哉。至於國榮沮遏大計之罪。尤是人臣極罪。而生未施顯戮之典。死未加追孥之律。日昨兩司之聯箚。一向靳持。曲賜例批。神人之憤。容有極哉。臣謂亟從兩司之請。追施孥籍之典。斷不可已也。上曰。已論於前後三司之批矣。出擧條有成曰。洪樂純之許多罪惡。不可殫擧。而若夫明義錄一部。卽今日之春秋。而渠獨何心。必欲漫漶之耶。當初削黜。已是末勘。臺啓付處。亦涉太寬。臣謂亟從兩司之請。先施竄配之典。斷不可已也。上曰。已諭於三司之批矣。出擧條命善曰。洪樂純雖在罪籍。旣經三事。則一臺臣之不得直爲勘律。已有定式。而向來前大司諫尹承烈之疏請遠竄。殊違格例。不可無警。臣謂前大司諫尹承烈。罷職宜矣。上曰。依爲之。出擧條宗彦曰。臣知識庸陋。筵體生疎。而目下之懲討是急。故先發所懷。有違格例。承宣請推之下。其何可一刻晏然於臺次乎。請命遞斥臣職。上曰。勿辭。亦勿退待。出擧條仍命退。諸臣以次退出。